Index - Belföld - A Fidesz a Bálnában, a Kormányváltók a Jókai utcában várják az eredményeket
A Fidesz a Bálnában, a Kormányváltók a Jókai utcában várják az eredményeket
2014.03.27. 10:45 Módosítva: 2014-03-27 13:58:03
A Magyar Nemzet megtudta, hogy április 6-án a Duna-parti Bálnában tartja hivatalos eredményváró rendezvényét a Fidesz. Az épületben a párt testületei - köztük az elnökség -, annak vezetői, a meghívott vendégek és a sajtó munkatársai várják majd az eredményeket.
A lap biztos forrásokból úgy értesült, hogy Orbán Viktor várhatóan nemcsak az épületben, hanem a résztvevők számától függően az előtte lévő téren is beszédet mond majd. De a Nemzet szerint a rajongók az Erzsébet téren is gyülekeznek majd - bár ezt a rendezvényt nem a Fidesz szervezi.
Az Index úgy tudja, hogy a baloldali ellenzék jelöltjeinek egy része napközben - mivel most nem lesz kampánycsend - kampányolni fog. Az MSZP vezetősége a Jókai utcai pártházban, az Együtt-PM-é a Madách téren, a Demokratikus Koalícióé pedig egy belvárosi romkocsmában lesz urnazárásig.
De a Kormányváltók este közösen tartanak sajtótájékoztatót, valószínűleg a szocialisták Jókai utcai pártházában, mivel az a legnagyobb befogadóképességű épület.
Az LMP a Bajcsy-Zsilinszky úti pártirodában, a Jobbik a Kongresszusi Központ Bartók termében tartja saját rendezvényét.